Návrh

Zákon

z ............. 2005

**o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam**

Národná rada Slovenskej republiky sa uzniesla na tomto zákone:

**Prvá časť**

**ZÁKLADNÉ USTANOVENIE**

§ 1

Predmet zákona

Tento zákon upravuje navrátenie vlastníctva k nehnuteľným veciam, ktoré nebolo vydané podľa osobitného predpisu1) a prechod vlastníctva k niektorým nehnuteľným veciam.

# Druhá časť

**Navrátenie vlastníctva**

§ 2

Oprávnené osoby

(1) Vlastnícke právo sa vracia k nehnuteľným veciam, ktoré tvoria

1. poľnohospodársku pôdu2),
2. hospodárske budovy a iné stavby patriace k pôvodnej hospodárskej usadlosti,
3. lesný pôdny fond3), hospodárske stavby a ostatné stavby súvisiace s ním,
4. podiely spoločnej nehnuteľnosti4).

(2) Právo na navrátenie vlastníctva k nehnuteľným veciam podľa odseku 1 môže uplatniť oprávnená osoba, ktorou je registrovaná cirkev a náboženská spoločnosť5) so sídlom v Slovenskej republike vrátane ich subjektov s odvodenou  právnou subjektivitou, ktorých nehnuteľná vec prešla do vlastníctva štátu, obce alebo mesta v období od 8. mája 1945, židovským náboženským obciam od 2. novembra 1938 do 1. januára 1990 (ďalej len „rozhodujúce obdobie“) spôsobom uvedeným v § 3.

§ 3

Dôvody navrátenia vlastníctva

(1) Oprávnenej osobe sa navráti vlastníctvo k nehnuteľným veciam, ktoré prešli do vlastníctva štátu alebo obce na základe

1. odňatia bez náhrady postupom podľa nariadenia Slovenskej národnej rady č. 34/1945 Zb. SNR o poštátnení školstva na Slovensku, nariadenia Slovenskej národnej rady č. 47/1945 Zb. SNR o poštátnení majetku pri školách poštátnených nariadením Slovenskej národnej rady č. 34/1945 Zb. SNR a nariadenia Slovenskej národnej rady č. 80/1945 Zb. SNR o poštátnení internátov,
2. odňatia bez náhrady postupom podľa zákona č. 185/1948 Zb. o poštátnení liečebných a ošetrovacích ústavov a o organizácii štátnej ústavnej liečebnej starostlivosti,
3. odňatia bez náhrady postupom podľa zákona č. 142/1947 Zb. o revízii prvej pozemkovej reformy alebo podľa zákona č. 46/1948 Zb. o novej pozemkovej reforme (trvalej úprave vlastníctva k poľnohospodárskej a lesnej pôde),
4. darovacích zmlúv o prevode nehnuteľností uzavretých darcom v tiesni,
5. kúpnych zmlúv o prevode nehnuteľností uzavretých v tiesni za nápadne nevýhodných podmienok,
6. vyvlastnenia za náhradu, ale nehnuteľnosť existuje a nikdy neslúžila na účel na ktorý bola vyvlastnená,
7. vyvlastnenia bez vyplatenia náhrady,
8. prevzatia bez právneho dôvodu,
9. prevzatia podľa opatrenia Povereníctva financií a Povereníctva školstva a kultúry z 20. apríla 1960 č. 53/774/60 a rozhodnutia Mestského národného výboru v Bratislave, finančného odboru z 10. januára 1961 č. 293/1961 v spojení s rozhodnutím Obvodného národného výboru Bratislava – Staré mesto z 27. februára 1961,
10. zákona č. 81/1949 Zb. SNR o úprave právnych pomerov pasienkového majetku bývalých urbárnikov, komposesorátov a podobných právnych útvarov a zákona č. 2/1958 Zb. SNR o úprave pomerov a obhospodarovaní spoločne užívaných lesov bývalých urbarialistov, komposesorátov a podobných právnych útvarov.

(2) Nehnuteľná vec sa vydá oprávnenej osobe v stave, v akom je ku dňu účinnosti tohto zákona.

(3) S lesnými pozemkami sa vydajú aj investičné lesné cesty alebo ich časti podľa osobitného predpisu6), vybudované z prostriedkov štátu. Nehnuteľná vec sa vydá oprávnenej osobe s dokumentáciou, ktorá k tejto prislúcha.

§ 4

Povinná osoba

(1) Povinnou osobou je právnická osoba, ktorá ku dňu účinnosti tohto zákona spravuje nehnuteľné veci vo vlastníctve Slovenskej republiky, obce a mesta, alebo nehnuteľnú vec drží.

(2) Povinná osoba je povinná s nehnuteľnými vecami až do navrátenia vlastníctva k nehnuteľným veciam oprávnenej osobe nakladať so starostlivosťou riadneho hospodára7) a nemôže nehnuteľnú vec previesť odo dňa účinnosti tohto zákona do vlastníctva iného; takýto právny úkon je neplatný. Právo na náhradu škody, ktorá povinná osoba spôsobí oprávnenej osobe porušením týchto povinností, zostáva nedotknuté.

(3) Oprávnená osoba, ktorej bolo navrátené vlastníctvo k nehnuteľnej veci, nemôže proti povinnej osobe uplatňovať iné nároky súvisiace s navrátením vlastníctva k nehnuteľnej veci, než sú uvedené v tomto zákone.

§ 5

Lehoty

(1) Právo na navrátenie vlastníctva k nehnuteľným veciam môže uplatniť oprávnená osoba písomnou výzvou voči povinnej osobe do 30. apríla 2006 ak v tejto lehote preukáže skutočnosti podľa § 3. Neuplatnením práva v lehote právo zaniká.

(2) Povinná osoba uzavrie s oprávnenou osobou do 60 dní od doručenia písomnej výzvy dohodu o vydaní nehnuteľnej veci. Ak k prechodu vlastníctva bude potrebné vykonať úkony podľa osobitného predpisu8), začína plynúť táto lehota po vykonaní týchto úkonov.

(3) Ak povinná osoba nevyhovie písomnej výzve podľa odseku 2 alebo ak jej sídlo nie je známe, môže oprávnená osoba uplatniť svoje nároky na súde v lehote 12 mesiacov od doručenia písomnej výzvy, inak právo zaniká.

§ 6

Nehnuteľnosti ku ktorým sa vlastníctvo nenavracia

Vlastníctvo sa nenavracia k

1. pozemku, ktorom bol po prevode alebo prechode do vlastníctva štátu zriadený cintorín,
2. pozemku, ktorý bol po prechode alebo prevode do vlastníctva štátu zastavaný; ak bol pozemok zastavaný stavbou, ktorá slúži pre zariadenia telesnej kultúry, zdravotníctva, kultúry, na poskytnutie služieb sociálnej starostlivosti alebo sociálnych služieb na pracovnú rehabilitáciu a zamestnávanie telesne postihnutých osôb a na školské účely, nemožno vydať ani priľahlé pozemky slúžiace na tieto účely,
3. pozemku, na ktorom bola zriadená záhradková alebo chatová osada9),
4. pozemku, na ktorom sú telovýchovné a športové zariadenia,
5. pozemku, ktorý slúži na účely obrany štátu, ťažbu vyhradených nerastov, chráneného areálu, národnej prírodnej pamiatky, chráneného krajinného prvku alebo ich ochranného pásma s tretím stupňom alebo  štvrtým stupňom ochrany.

**Tretia časť**

**Prevod vlastníctva**

§ 7

Predmet prechodu vlastníctva

Z vlastníctva Slovenskej republiky, obcí a miest dňom účinnosti tohto zákona prechádza vlastníctvo na

1. Reformovanú kresťanskú cirkev na Slovensku a jej cirkevné organizačné jednotky5) podľa prílohy č. 1,
2. Evanjelickú cirkev augsburského vyznania na Slovensku a jej cirkevné organizačné jednotky5) podľa prílohy č. 2.
3. Rímskokatolícku cirkev, Bratislavsko-trnavskú arcidiecézu podľa prílohy č. 3

**Štvrtá časť**

**Spoločné a ZÁVEREČNÉ ustanovenia**

§ 8

Konanie

(1) Konanie súvisiace s vydaním nehnuteľných vecí podľa tohto zákona sa oslobodzuje od správnych poplatkov a súdnych poplatkov.

(2) Úhradu nákladov spojených s prípadným zameraním vydaných nehnuteľností zabezpečí štát.

(3) Pri uplatňovaní práva podľa tohto zákona sú dotknuté orgány štátnej správy, obce a iné právnické osoby podľa § 4 povinné spolupracovať a poskytnúť pomoc tomu , kto preukáže, že je oprávnenou osobou.

§ 9

Účinnosť

Tento zákon nadobúda účinnosť 1. mája 2005.